觀慈烏反哺
作者：何夢桂
朝代：宋

paragraphs: 有鳥有鳥名慈烏，羣兒啞啞爭相呼。
羽毛甫集思反哺，爲報父母恩勞劬。
民彝天理久淪斁，聞此肝膽爲昭蘇。
禽蟲微物豈知義，烏性至孝由中孚。
梟獍雛成軀爲裂，伯勞雛長肉已刳。
天地生物無不仁，何至善惡相懸殊。
禽中孝子爾烏是，世上逆子彼二雛。
父母愛子恩罔極，子心能似父母無。
人生誰實空桑出，爲感物類長嗟吁。
嗟吁不足日云暮，老烏抱雛宿夜樹。